เรือหลวงสุโขทัย ล่าสุดจมลงใต้ผิวน้ำแล้ว เมื่อเวลา 23.30 น. ด้านลูกเรือได้รับการช่วยเหลือจนปลอดภัย
พลเรือเอก ปกครอง มนธาตุผลิน โฆษกกองทัพเรือ ชี้แจงกรณีเรือหลวงสุโขทัยมีอาการเอียง เนื่องจากขณะนั้นมีคลื่นลมแรง ทำให้มีน้ำทะเลบางส่วนไหลเข้าระบบเครื่องไฟฟ้าผ่านท่อไอเสียข้างเรือ ส่งผลให้เครื่องไฟฟ้าดับและเครื่องจักรใหญ่หยุดทำงาน ทำให้เรือไม่สามารถควบคุมได้ เป็นเหตุให้น้ำไหลเข้าภายในตัวเรืออย่างรวดเร็วจนทำให้เรือเอียงในเวลาต่อมาทั้งนี้เมื่อกองทัพเรือได้รับแจ้งเหตุดังกล่าว จึงได้สั่งการให้เรือรบและอากาศยานของกองทัพเรือ ทั้งเรือหลวงอ่างทอง เรือหลวงภูมิพลอดุลยเดช เรือหลวงกระบุรี  และเฮลิคอปเตอร์ พร้อมชุดป้องกันความเสียหายและกู้ภัยเรือ เข้าให้การช่วยเหลือเป็นการด่วน และยังได้ประสานหน่วยงานภายนอกร่วมให้การช่วยเหลือด้วย ซึ่งเรือหลวงกระบุรีได้เดินทางไปถึงจุดเกิดเหตุและให้ความช่วยเหลือกำลังพลของเรือหลวงสุโขทัยแล้ว อย่างไรก็ตาม เมื่อเวลา 23.30 น.  เรือหลวงสุโขทัยได้จมลงใต้ผิวน้ำ เนื่องจากมีน้ำเข้าเรือเป็นจำนวนมาก ในส่วนของกำลังพลทั้งหมด ได้รับความช่วยเหลือจนปลอดภัยแล้ว สำหรับความคืบหน้า สำนักงานโฆษกกองทัพเรือ  จะแจ้งให้ทราบในโอกาสต่อไป